CELEX: 62009CN0228
Language: fi
Date: 2009-06-24 00:00:00
Title: Asia C-228/09: Kanne 24.6.2009 — Euroopan yhteisöjen komissio v. Puolan tasavalta

26.9.2009   
            
            
               FI
            
            
               Euroopan unionin virallinen lehti
            
            
               C 233/3
            
         Kanne 24.6.2009 — Euroopan yhteisöjen komissio v. Puolan tasavalta
   (Asia C-228/09)
   2009/C 233/04
   Oikeudenkäyntikieli: puola
   
      Asianosaiset
   
   
      Kantaja: Euroopan yhteisöjen komissio (asiamiehet: D. Triantafyllou ja A. Stobiecka-Kuik)
   
      Vastaaja: Puolan tasavalta
   
      Vaatimukset
   
   
               —
            
            
               On todettava, että Puolan tasavalta ei ole noudattanut yhteisestä arvonlisäverojärjestelmästä 28.11.2006 annetun neuvoston direktiivin 2006/112/EY 78, 79, 83 ja 86 artiklan mukaisia velvoitteitaan, koska se sisällyttää rekisteröintimaksun (opłata rejestracyjna) määrän Puolassa henkilöauton luovutuksesta, yhteisöhankinnasta tai maahantuonnista määritettävän arvonlisäveron perusteeseen
            
         
               —
            
            
               Puolan tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   Kyseessä oleva kanne koskee sitä, että Puolan tasavalta sisällyttää arvonlisäveron perusteeseen rekisteröintimaksun tilanteessa, jossa rekisteröimättömien henkilöautojen luovutus, yhteisöhankinta tai maahantuonti tapahtuu tämän jäsenvaltion alueella.
   Komission mukaan puolalainen vero/maksu ja asiassa C-98/05, De Danske Bilimportører, kyseessä ollut tanskalainen vero/maksu ovat perustavanlaatuisella tavalla samankaltaiset. Yhteisöjen tuomioistuin katsoi kyseisessä asiassa, ettei kyseessä ollut vero/rekisteröintimaksu kuulunut arvonlisäveron perusteeseen.
   Komissio katsoo, että puolalaisen rekisteröintimaksun mekanismi usean peräkkäisen samaa ajoneuvoa koskevan luovutuksen tapauksessa ennen rekisteröintiä osoittaa, että tämä on veron aiheuttava tapahtuma eikä kyseessä ole myynnistä kannettava vero, kuten Puola väittää. Verovelvollinen voi nimittäin vähentää rekisteröintimaksun maksettavan veron määrästä. Tämä merkitsee sitä, että aikaisemmassa vaiheessa maksetun veron vähentämistä koskevan järjestelmän ansiosta vero/maksu peritään lopulta vain kerran.
   Komissio ei hyväksy Puolan tasavallan väitettä, jonka mukaan rekisteröintimaksun suorittamisesta vastuussa oleva henkilö on ajoneuvon myyjä, yhteisöhankinnan suorittaja tai maahantuoja eikä se, jonka nimiin ajoneuvo rekisteröidään.